Skilder Marie Smith: Foto's van besienswaardighede in Calvinia en die omliggende omgewing
Sitemap • Werfkaart • Home/Tuis • Up/Op • Ligging • Album • Hantamhuis • Tankwa • Little Canyon •
Revised: January 18, 2018 ** Hersien: 18 Januarie 2018
Talle aangename en gedenkwaardige besienswaardighede is deel van Calvinia en die pragtige omliggende natuurgebied van die Hantam.
Nasionale Monument (Kerk) Tuishuis
Blomposbus Russiese huis
Victoriaanse huis Gastehuis
Calvinia Museum Hantamhuis
Lees gerus ook meer oor die Tankwa Nasionale Park en Little Canyon Staproetes.
Kliek op 'n foto vir 'n groter weergawe
Die Hantamberg in al sy glorie. Hier kan uself die moeiliker dele klim of bring u gesin saam en klim die makliker dele saam met die gesin. In 'n goeie reënseisoen is daar drie watervalletjies waar daar lekker uitrus kan word. Die Skoorsteenkoppie is nogal 'n uitdaging, maar die moeite werd om te probeer.
Die Neo-Gotiese gebou van die N.G. Kerk is opgerig gedurende 1899-1902. Dit is 'n Nasionale Monument.
Hierdie posbus staan in Calvinia se hoofstraat en het 'n hoogte van 6.17 meter, 'n omtrek van 9.43 meter en 'n volume van 7.068 kubieke meter.
Die huis dateer uit 1855. Dit is in 1993 gerestoureer met die doel om aan skrywers die geleentheid te gee om hier te kom bly en werk. Dit bevat 'n uitgebreide versameling werke van Karoo-skrywers. Die huis word ook gebruik vir byeenkomste van kulturele aard.
T-vormige Victoriaanse huis
Hierdie T-vormige, vroeë Victoriaanse huis, is in 1855 gebou. Twee windveergewels is in 1890 aangebou toe die oorspronklike rietdak met 'n sinkdak vervang is. Die huis het ses oorspronklike nagmaalkamers in die agterplaas.
Die ou Sinagoge, tans die Calvinia Museum. Die hoeksteen van die sinagoge is op 14 Junie 1920 gelê. Dit is as Sinagoge gebruik tot 1968 tot die Joodse Raad van Afgevaardigdes dit aan die Calvinia Munisipaliteit geskenk het om as museum te gebruik.
Hierdie pragtige en elegante ou gebou wat voorheen 'n losieshuis was, bekend as Nesta, is tans deel van die Calvinia Museum.
Hierdie eiendom is 'n goeie voorbeeld van 'n agterplaas met nagmaalkamers. Die geboue is deur die jare gebruik as huis en winkel vir verskillende persone, meestal Jode. Tans word die geboue gebruik as drukkery en kantore vir die uitgewers van die dorp se weeklikse koerant sedert 1917, naamlik die Noordwester. Oorblyfsels van 'n put en stalle is tydens werk aan die geboue gevind
'n Klas 24 stoomlokomotief wat vroeër op die Hutchinson-Calvinia lyn gebruik is. Tans deel van die Calvinia Museum.
Hierdie huis is in 1870 gebou. Dit is gerestoureer met tipiese Karoo-rustiekwerk. Die huis word gebruik as 'n gastehuis.
Russiese Victoriaanse Huis
Hierdie Victoriaanse huis is in 1897 deur 'n Russiese Jood laat bou. Die bouwerk is gedoen deur twee Russiese bouers. Boumateriaal is vanaf Ceres per perdewa aangery teen een pond (sterling) per 100 pond vrag.
Transportwa wat tot laat in die 20ste eeu gebruik is om voorrade vanaf Klawer, die naaste spoorwegstasie aan Calvinia, te vervoer.
Victoriaanse styl Gastehuis
Victoriaanse huis met windveergewels, dateer uit ongeveer 1850. Die huis het gedurende die Anglo-Boereoorlog afgebrand, is weer opgebou en is later gerestoureer tot sy volle glorie. Tans word dit bedryf as 'n gastehuis.
Hierdie pragtige huis is 'n museum in eie reg, met allerhande lekkernye om te geniet en oulike dinge om na te kyk.
Daar gaan min jare verby dat Calvinia nie kan spog met 'n kombers van blommeprag nie. Daar is niks wat vergelyk kan word met die asemrowende beeldprag van die velde nie, selfs die Namakwalandse blomme steek swak af teen hierdie skouspel naby Toren.